[Foto’s] ‘Verlore stad’ toe net geologiese verskynselDie ‘verlore stad’ aan die kus van die Griekse eiland Zakynthos (Foto: Universiteit van Athene) Die sogenaamde verlore stad wat snorkelduikers in 2013 aan die kus van die Griekse eiland Zakynthos gevind het, is toe al die tyd net die gevolg van geologiese verskuiwings. Só blyk dit uit die navorsing van ’n span wetenskaplikes argeoloë en geoloë aan die universiteite van Athene en Oos-Anglia. Die nuus van die verlore stad het in 2013 soos ŉ veldbrand op sosiale media versprei toe snorkelduikers op “mensgemaakte” pilare en gladde vloere, binnehowe en kolonnades afgekom het. Die duikers was oortuig hulle het op die oorblyfsels van ’n stad afgekom wat onder die see verdwyn het, soortgelyk aan die oorblyfsels van Atlantis wat in 1999 deur Franck Goddio opgespoor is. “Nuwe navorsing het bewys die ‘stad’ is eintlik ŉ geologiese verskynsel wat byna vyf miljoen jaar gelede in die Plioseen-tydperk plaasgevind het,” het prof. Julian Andrews van die Britse universiteit van Oos-Anglia verduidelik. “Dit het bevestig waarom snorkelduikers nie enige ander tekens van menslike aktiwiteite soos potskerwe kon vind nie.” Die “bouwerk”, wat tussen twee en vyf meter onder die see-oppervlak is, is glo veroorsaak deur ’n ondergrondse verskuiwingsvlak wat metaangas in die see laat uitsypel het, waar mikrobes gehelp het om strukture van dolomiet te vorm. Dit het ook as “sement” gedien om ander natuurlike rotsvoorwerpe aan mekaar te “messel”. Andrews het gesê die proses vind gewoonlik net honderde en selfs duisende meter onder die see plaas. “Hierdie soort verskynsel is baie skaars in vlak water. Dieselfde gebeur in die Noordsee en dit is soortgelyk aan die gevolge van hidrouliese breking. Dit is ook ŉ bewys dat natuurlike metaan uit rotse sypel.” Bron: EurekAlert, Daily Mail